Alexander Markowitsj Melnikof (1973) is 'n Russiese pianis. Melnikof het onder Lev Naumov studeer en aan die Moskouse Konservatoria gegradueer. Sy belangrikste musikale oomblikke in Moskou sluit sy vroeë kontak met Sviatoslav Richter in. Na die ontmoeting het Richter hom gereeld uitgenooi na feeste in Rusland en Frankryk. Melnikof het reeds verskeie pryse gewen, onder meer tydens die Robert Schumann Internasionale Kompetisie vir Pianiste en Sangers in Zwickau (1989) en die Koningin Elisabeth Musiekkompetisie in Brussel (1991). Melnikof is bekend om sy ongewone musikale besluite, en het op jeugdige leeftyd 'n lewenslange belangstelling in die historiese-uitvoeringspraktyk ontwikkel. Sy grootste invloede in die veld sluit die klavesimbelspeler Andreas Staier en Alexei Lubimov, saam met wie hy op verskeie projekte saamgewerk het, in. Melnikof hou gereeld uitvoerings saam met periode-instrument ensembles soos Concerto Köln en die Akademie für Alte Musik Berlin. Melnikof het saam met Staier 'n program ontwikkel wat uittreksels uit Bach se Das wohltemperierte Klavier kontrasteer met Sjostakowitsj se 24 Preludes en Fugas. Hy het in kamermusiek saam met die tjelliste Alexander Rudin en Jean-Guihen Queyras gewerk, en ook saam met die bariton Georg Nigel.